Niemand sal sterf van honger nie, sê MugabeArgieffoto (Foto: markusspiske, Pixabay) Pres. Robert Mugabe het glo Zimbabwiërs in droogtegeteisterde dele gerusgestel dat hulle nie van die honger sal sterf nie, en gesê dat hulpverleningspanne kos aan hulle sal voorsien. Volgens The Chronicle het Cain Mathema, minister van provinsiale sake in Matabeleland-Noord, gesê Mugabe het hom gestuur om te sê dat hulle nie van die honger sal sterf nie. Mathema het sy toespraak gelewer tydens ŉ Zanu-PF verkiesingsveldtog in Tsholotsho voor die verkiesing op 10 Junie. “Die president het ons gestuur om vir almal in dié dele, wat nie tydens die seisoen voldoende reën gehad het nie, te sê dat die regering nie sal toelaat dat julle aan honger sal omkom nie. Hy het gesê niemand sal van honger sterf nie,” het Mathema glo gesê. Die hongersnoodnetwerk, Famine Early Warning Systems Network (Fewsnet) wat deur Amerika gefinansier word, het verlede week berig dat dele in die suide van Zimbabwe beduidende voedseltekorte hierdie seisoen gaan beleef. Fewsnet het gesê van die huise in die afgeleë dele in die suide van die land het “bykans niks” vervaardig nie, gedeeltelik weens die laat reën en ŉ uitgerekte droë periode. Indien voedselhulp nie beskikbaar gestel word nie, sal hierdie huishoudings moontlik reeds in Julie ŉ krisis beleef. Joseph Made, minister van landbou, het egter gesê die land sal nie die droogte as ŉ nasionale ramp verklaar nie. Hy het gesê privaat meulenaars voer graan in en die regering sal aan die behoefte van die plattelandse bevolking voldoen. Die BBC het Sondag berig die Zimbabwiese regering het internasionale hulp versoek in die lig van die voedseltekorte. Bron: News24